b'\n_START_ARTICLE_\nSard\n_START_SECTION_\nHist\xc3\xb2ria i or\xc3\xadgens\n_START_PARAGRAPH_\nLa llengua sarda apareix, com la resta de les lleng\xc3\xbces rom\xc3\xa0niques o neollatines, de l\'evoluci\xc3\xb3 del llat\xc3\xad importat durant l\'ocupaci\xc3\xb3 romana de l\'illa a partir del segle III aC. Quan van arribar altres invasors, segles m\xc3\xa9s tard; el llat\xc3\xad ja s\'havia dif\xc3\xb3s per tota l\'illa i mantenia el car\xc3\xa0cter primari de la seva estructura ling\xc3\xbc\xc3\xadstica. Davant aquesta unitat inicial dels seus car\xc3\xa0cters constitutius, sembla que cap als volts del segon mil\xc2\xb7lenni comencen a apar\xc3\xa8ixer diferenciacions arreu de l\'illa en la parla. En tot cas, tot i les constants aparicions de lleng\xc3\xbces foranes en les successives onades invasores (pisans, catalans, castellans, piemontesos), el sard mantindr\xc3\xa0 la seva particularitat, incorporant en les diverses \xc3\xa8poques nou vocabulari que a poc a poc l\'anir\xc3\xa0 enriquint com a llengua per\xc3\xb2 mantenint-se molt propera a les formes del llat\xc3\xad originari._NEWLINE_Com passa amb els Arxius hist\xc3\xb2rics catalans d\'aquesta Alta edat mitjana, abundant\xc3\xadssims en documentaci\xc3\xb3, a Sardenya hi ha un gran nombre de documents escrits en llengua aut\xc3\xb2ctona dels segles XI i XII. Sembla que el llat\xc3\xad no era excessivament conegut i usat i per aix\xc3\xb2 els documents oficials de car\xc3\xa0cter legal van ser escrits i difosos entre els habitants en la seva llengua, el sard._NEWLINE_Els primers testimonis escrits sobre la llengua sarda s\xc3\xb3n de l\'edat mitjana. Concretament, fa la seva primera aparici\xc3\xb3 pels volts de l\'any 1000 com a llengua oficial del Jutjat de Calaris (Casteddu), un dels quatre regnes independents en qu\xc3\xa8 es dividia l\'illa de Sardenya. El primer document \xc3\xa9s un pergam\xc3\xad datat el 1070 i pertanyent a la Cancelleria del Jutjat durant el regnat de Torquitori de Lacon-Gunale i est\xc3\xa0 escrit en sard campidan\xc3\xa8s. Encara que aquest sigui el primer document en sard, ja apareixen els elements de la llengua sarda en un acte de donaci\xc3\xb3 de 1063 del Jutge de Torres Baris\xc3\xb3 I adre\xc3\xa7at a l\'abat Desideri._NEWLINE_Ja dels anys 80 del mateix segle existeixen altres documents, aquests en sard logudor\xc3\xa8s, com per exemple el Privilegi Logudor\xc3\xa8s: Ego iudice Mariano de Lacon fazo ista carta ad onore de omnes homines de Pisas pro xu toloneu ci mi pecterunt\xe2\x80\xa6_NEWLINE_Entre el 1089 i 1103 destaca la Donaci\xc3\xb3 de Torquitori, en antic campidan\xc3\xa8s, provinent de l\'esgl\xc3\xa9sia de Sant Saturn\xc3\xad de la di\xc3\xb2cesi de Casteddu, conservat actualment als Arxius Departamentals de Marsella._NEWLINE_\xc2\xab\xc2\xa0E inper(a)tor(e) ki l ati kastikari ista delegantzia e fagere kantu narat ista carta siat benedittu\xe2\x80\xa6\xc2\xa0\xc2\xbb_NEWLINE_Tamb\xc3\xa9 les cancelleries dels altres dos jutjats sards, el de Gaddura i Arbar\xc3\xa8e, redactaven els documents en llengua sarda._NEWLINE_Per\xc3\xb2 el document m\xc3\xa9s conegut d\'aquest per\xc3\xadode \xc3\xa9s sens dubte la Carta de Logu del Regne d\'Arbar\xc3\xa8e, un recull de lleis iniciat per Mari\xc3\xa0 IV i publicat per primera vegada l\'any 1392 durant el govern de Elianora d\'Arbar\xc3\xa8e, la seva filla. Tenia com a objectiu conservari sa justicia dessu populu dessa terra nostra e dessu regnu d\'Arbaree i va ser usat com a codi de lleis a Sardenya fins al 1827._NEWLINE_De notable import\xc3\xa0ncia s\xc3\xb3n tamb\xc3\xa9 els Estatuts Tatharesos, un cos de lleis que va ser utilitzat per l\'Ajuntament Lliure de T\xc3\xa0thari des del 1283, impr\xc3\xa8s en llengua sarda en la seva varietat lugoduresa el 1316.\n_START_SECTION_\nPer\xc3\xadode piemont\xc3\xa8s i Regne d\'It\xc3\xa0lia\n_START_PARAGRAPH_\nEl resultat de la Guerra de Successi\xc3\xb3 Espanyola provoc\xc3\xa0 la sobirania austr\xc3\xadaca sobre l\'illa, que fou confirmada m\xc3\xa9s endavant pels tractats d\'Utrecht i Rastadt (1713-1714); tanmateix, dur\xc3\xa0 nom\xc3\xa9s quatre anys, at\xc3\xa8s que, el 1717, una flota espanyola torn\xc3\xa0 a ocupar Cagliari i l\'any seg\xc3\xbcent, mitjan\xc3\xa7ant un tractat que fou ratificat a la Haia el 1720, Sardenya fou assignada a V\xc3\xadctor Amadeu II de Savoia a canvi de Sic\xc3\xadlia. Fou en aquest per\xc3\xadode que uns intel\xc2\xb7lectuals com el fil\xc3\xb2leg Matteo Madau i el canonge, professor i senador Giovanni Spano posaren en evid\xc3\xa8ncia la q\xc3\xbcesti\xc3\xb3 de la llengua sarda, escollint una varietat de prestigi literari a causa de les seves estretes relacions amb el llat\xc3\xad, de la mateixa manera amb la que a It\xc3\xa0lia es compongu\xc3\xa9 el florent\xc3\xad com itali\xc3\xa0 il\xc2\xb7lustre. Nogensmenys, per voluntat de la Dinastia Savoia i de Giovanni Battista Lorenzo Bogino, que volien una major uniformitat ling\xc3\xbc\xc3\xadstica als territoris ocupats per ells, la propagaci\xc3\xb3 del tosc\xc3\xa0 (imposat el 1760)) va posar en marxa un proc\xc3\xa9s d\'erosi\xc3\xb3 i de substituci\xc3\xb3 ling\xc3\xbc\xc3\xadstica que podria arribar a l\'eventual desaparici\xc3\xb3 de la llengua sarda._NEWLINE_Per exemple, Carlo Baudi di Vesme (Cuneo 1809 - Tor\xc3\xad 1877) propos\xc3\xa0 expl\xc3\xadcitament una prohibici\xc3\xb3 completa de la llengua amb la finalitat de convertir els illencs en "civilitzats" italians, mentre que alhora hi hagu\xc3\xa9 un cert esfor\xc3\xa7 per part dels cart\xc3\xb2grafs piemontesos per substituir els top\xc3\xb2nims sards amb d\'altres en itali\xc3\xa0; mentre que molts d\'ells romangueren intactes, molts d\'altres foren adaptats de manera grollera a una forma totalment diferent: un dels exemples m\xc3\xa9s destacats \xc3\xa9s la petita illa de Mal de Ventre, el nom actual itali\xc3\xa0 de la qual, amb el significat de "mal de panxa" \xc3\xa9s en realitat una adaptaci\xc3\xb3 de la paraula sarda Malu Entu, que significa "vent dolent"._NEWLINE_Tot i tals pol\xc3\xadtiques d\'assimilaci\xc3\xb3 cultural, l\'himne del Regne de Sardenya piemont\xc3\xa8s fou l\'aix\xc3\xad anomenat Hymnu Sardu, amb un text totalment en sard; fou substitu\xc3\xaft per la "Marxa Reial" quan s\'unific\xc3\xa0 la pen\xc3\xadnsula italiana._NEWLINE_Durant el per\xc3\xadode feixista, sobretot quan es va realitzar la campanya d\'autarquia, es prohibiren les lleng\xc3\xbces que no eren italianes. Les restriccions, tot i ser nom\xc3\xa9s formals, arribaren al punt que es canviaren els noms propis perqu\xc3\xa8 sonessin m\xc3\xa9s "italians". Durant aquest per\xc3\xadode, l\'Himne Sard del regne piemont\xc3\xa8s fou una oportunitat per parlar en una llengua regional a It\xc3\xa0lia sense cap sanci\xc3\xb3, a causa que, com a part fonamental de la tradici\xc3\xb3 de la fam\xc3\xadlia reial, no es podria prohibir. Els sacerdots cat\xc3\xb2lics i els feixistes practicaren un estricte obstruccionisme contra els muttos, una forma de poesia cantada improvisada: paradigm\xc3\xa0tic \xc3\xa9s el cas de Salvatore Poddighe, poeta pol\xc3\xadtic que es va su\xc3\xafcidar per desesperaci\xc3\xb3 despr\xc3\xa9s de la confiscaci\xc3\xb3 del seu treball Sa Mundana Cumm\xc3\xa9dia.\n_START_SECTION_\nPer\xc3\xadode contemporani\n_START_PARAGRAPH_\nLes pol\xc3\xadtiques d\'assimilaci\xc3\xb3 continuaren despr\xc3\xa9s de la Segona Guerra Mundial, quan el desmantellament de la cultura sarda, etiquetada com un s\xc3\xadmbol de mirar amb menyspreu, s\'ha presentat com l\'\xc3\xbanica forma de desenvolupament econ\xc3\xb2mic i cultural de l\'illa. Molts llocs hist\xc3\xb2rics i diversos objectes relacionats amb les activitats di\xc3\xa0ries de Sardenya han estat fortament italianitzats, per mitj\xc3\xa0 d\'un altre nom en itali\xc3\xa0 (substituint aix\xc3\xad l\'original) i de l\'eliminaci\xc3\xb3 sistem\xc3\xa0tica de qualsevulla connexi\xc3\xb3 amb l\'illa. A m\xc3\xa9s a m\xc3\xa9s, el Ministeri d\'Ensenyament P\xc3\xbablic Itali\xc3\xa0 havia invitat els directors escol\xc3\xa0stics a vigilar i fitxar tots els ensenyants sards implicats en qualsevulla activitat relativa a la llengua._NEWLINE_Especialment els nacionalistes sards, veuen en aquest proc\xc3\xa9s de substituci\xc3\xb3 ling\xc3\xbc\xc3\xadstica la mort de la naci\xc3\xb3 sarda a difer\xc3\xa8ncia, per exemple, del que va passar a Irlanda. Els mitjans de comunicaci\xc3\xb3 (en particular la Radiotelevisione Italiana) i l\'ensenyament obligatori (on l\'\xc3\xbas de la llengua sarda havia estat molt desalenat per mitj\xc3\xa0 d\'humiliacions di\xc3\xa0ries) varen popularitzar a Sardenya l\'itali\xc3\xa0 sense un projecte paral\xc2\xb7lel d\'ensenyament del sard; en el mateix per\xc3\xadode contemporani s\'ha observat que, davant d\'una voluntat popular favorable a ensenyar i fer oficial el sard, hi ha encara divisions, desinter\xc3\xa8s i contrarietat dins del m\xc3\xb3n pol\xc3\xadtic i jur\xc3\xaddic estatal, de la Universitat, dels mitjans de comunicaci\xc3\xb3 actuals i dels intel\xc2\xb7lectuals, que d\'aquella manera temen una separaci\xc3\xb3 del marc de la cultura italiana: al contrari, foren els primers que etiquetaren el sard com un "dialecte itali\xc3\xa0" (alguns ho fan encara, mentre que a l\'estranger tots els estudiosos ja la consideren com una llengua aut\xc3\xb2noma), passant per totes les formes de discriminaci\xc3\xb3 i prejudicis vinculats a aquesta associaci\xc3\xb3._NEWLINE_Malgrat que s\'han fet diverses campanyes pol\xc3\xadtiques i culturals, que es remunten als anys 60 i 70, a favor del biling\xc3\xbcisme, el que destaca mitjan\xc3\xa7ant unes an\xc3\xa0lisis sembla ser avui dia una regressi\xc3\xb3, lenta per\xc3\xb2 constant i molt profunda, de qualsevol compet\xc3\xa8ncia activa i passiva, per motius pol\xc3\xadtics i tamb\xc3\xa9 socioecon\xc3\xb2mics (l\'\xc3\xbas de l\'itali\xc3\xa0 presentat com un progr\xc3\xa9s social, havent-hi al contrari un estigma associat amb el del sard, el despoblament gradual dels barris interns i la comprensi\xc3\xb3 m\xc3\xbatua amb les lleng\xc3\xbces de l\'illa que no s\xc3\xb3n sardes, etc.): cal notar que front a un 68% de persones que parlen el sard en una situaci\xc3\xb3 de digl\xc3\xb2ssia, entre els joves en edat escolar aquest percentatge baixa al 13% del total; el problema es presenta molt m\xc3\xa9s a les ciutats, on l\'idioma aut\xc3\xb2cton gaireb\xc3\xa9 ha desaparegut, que als pobles. Es pot afirmar que, amb l\'excepci\xc3\xb3 d\'unes subregions (Goceano, Barbagia i Baron\xc3\xaca) que continuen essent els principals bastions de la llengua, l\'illa est\xc3\xa0 totalment italianitzada. Per aquestes raons la UNESCO classifica la llengua i totes les seves variants en perill d\'extinci\xc3\xb3 (definitely endangered)._NEWLINE_Hi ha una divisi\xc3\xb3 important entre els que creuen que la protecci\xc3\xb3 de la llengua ha arribat massa tard, afirmant a m\xc3\xa9s que \xc3\xa9s una tasca dif\xc3\xadcil prendre una decisi\xc3\xb3 per unificar la llengua, i els que creuen que al contrari \xc3\xa9s essencial per invertir la tend\xc3\xa8ncia, mirant per exemple casos com el catal\xc3\xa0. Un projecte de llei del govern de Mario Monti, que en realitat no ha estat aprovat (en efecte, encara l\'estat itali\xc3\xa0 no ha ratificat la Carta Europea de les Lleng\xc3\xbces Regionals o Minorit\xc3\xa0ries), hauria redu\xc3\xaft el nivell de protecci\xc3\xb3 de la llengua sarda, que era for\xc3\xa7a baix, diferenciant entre idiomes que estan protegits per estats estrangers (alemany, eslov\xc3\xa8 i franc\xc3\xa8s) i d\'altres que mai no han tingut aquesta possibilitat. Aix\xc3\xb2 ha estat vist com un ab\xc3\xbas contra la llengua, i per tant ha provocat una certa reacci\xc3\xb3 per part d\'alguns intel\xc2\xb7lectuals i pol\xc3\xadtics. Han suscitat recentment sorpresa els intents per part d\'alguns alumnes sards de presentar l\'examen de batxillerat o de l\'ensenyament secundari parlant la seva llengua. A la d\xc3\xa8cada del 1990 hi ha un ressorgiment de la m\xc3\xbasica en sard, que va des dels g\xc3\xa8neres m\xc3\xa9s tradicionals (cantu a tenore, cantu a chiterra, goigs, etc) al rock (Kenze Neke, Askra, Tzoku, etc) hip-hop i el rap (Quilo, Sa Razza, Malam, Menhir, Stranos Elementos, Randagiu Sardu, Futta, etc): els artistes utilitzen la llengua com mitj\xc3\xa0 per promoure l\'illa. Tamb\xc3\xa9 hi ha pel\xc2\xb7l\xc3\xadcules (com Su Re, Bellas Mariposas, Treulababbu, Sonetaula, etc) doblades al sard. Despr\xc3\xa9s d\'una campanya de firmes, s\'ha fet possible canviar la configuraci\xc3\xb3 de l\'idioma a Facebook de qualsevol llengua al sard.'